H1N1-vaccine ryger i skraldespanden – Ekstra Bladet
22. sep. 2010 kl. 14:42
Landets praktiserende læger får nu besked på at smide deres lagre af H1N1-vaccine ud: Der er ikke længere brug for vaccinen
Den H1N1-vaccine, som blev indkøbt for at tøjle den frygtede pandemi, skal nu destrueres. (Foto: Polfoto)
Sundhedsstyrelsen har nu meddelt, at resten af den vaccine, som blev indkøbt til at bekæmpe sidste års influenza A (H1N1)-epidemi, skal destrueres.
Lægepraksisser og vaccinationssteder, som stadig har rester af Pandemrix-vaccinen liggende, har fået besked på at indlevere den på apoteker eller andre indsamlingssteder.
Årsagen er, at der ikke længere er brug for vaccinen: Årets sæson-influenzavaccine beskytter nemlig også mod influenza A(H1N1).
Ikke længere nødvendig
Danmark indkøbte i sin tid godt 2 millioner doser af vaccinen, som i begyndelsen skulle beskytte især udsatte danskere imod influenza-pandemien.
Siden blev tilbuddet udvidet til, at alle kunne få en H1N1-vaccine, hvis man ønskede det, men det tilbud var der ikke kø til, da først den største panik om H1N1 var afblæst. En frygtet sommer-bølge af epidemien udeblev også, så nu bliver de sidste rester af vaccinen destrueret.
- Vi regner med, at der er distribueret en million doser af vaccinen, hvor cirka halvdelen er brugt, og den anden halvdel nu skal destrueres. Det vi destruerer svarer til cirka 3 millioner kroner. Vi har ikke det præcise tal, da vi ikke ved med sikkerhed, hvor meget der er tilbage, som ikke er brugt, siger centerchef i Sundhedsstyrelsen, overlæge Else Smith.
Sidste års angreb af influenza A(H1N1)-pandemi slog 30 danskere ihjel, mens op mod 500.000 danskere har været smittet, vurderede Statens Serum Institut.